
Text rozhodnutia
Súd: Krajský súd Prešov Spisová značka: 20Co/1/2011 Identifikačné číslo súdneho spisu: 8109203310 Dátum vydania rozhodnutia: 28. 06. 2012 Meno a priezvisko sudcu, VSÚ: JUDr. Michal Boroň ECLI: ECLI:SK:KSPO:2012:8109203310.2 ROZSUDOK V MENE SLOVENSKEJ REPUBLIKY Krajský súd v Prešove v senáte zloženom z predsedu senátu JUDr. Michala Boroňa a sudcov JUDr. Petra Straku a JUDr. Antónie Kandravej v právnej veci žalobcu X. P., nar. X. X.. XXXX, bytom X., L. XX, zast. advokátom JUDr. Jánom Garajom, Advokátska kancelária so sídlom v Prešove, ul. Floriánova č. 2, proti žalovaným v 1. rade K. B., nar. X. X. XXXX, bytom X., X. Q. č. X, v 2. rade J. K., nar. XX. X. XXXX, bytom X., X. Q. č. X, v 3. rade G. K., nar. XX. X. XXXX, bytom X., X. Q. č. X, v 4. rade P. P., nar. XX. XX. XXXX, bytom X., X. Q. č. X, v 5. rade F. P., nar. X. XX. XXXX, bytom X., X. Q. č. X, v 6. rade A. O., nar. XX. X. XXXX, bytom X., X. Q. č. X, zastúpených advokátom JUDr. Patrikom Palšom, Advokátska kancelária so sídlom v Prešove, Masarykova 13, o náhradu za užívanie nehnuteľností, o odvolaní žalobcu proti rozsudku Okresného súdu Prešov č. k. 13C 52/2009-173 o dňa 1. 12. 2010 a o návrhu žalobcu na prerušenie konania jednohlasne takto r o z h o d o l : I. Z a m i e t a návrh na prerušenie konania. II. P o t v r d z u j e rozsudok vo veci samej. III. P r i p ú š ť a dovolanie na otázku, či bráni nejaké ustanovenie všeobecne záväzného právneho predpisu považovať náhradu za zákonné vecné bremeno podľa § 23 ods. 5 zákona č. 182/1993 Z. z. o vlastníctve bytov a nebytových priestorov za jednorazovú. IV. Z r u š u j e rozsudok vo výroku o trovách konania a v rozsahu zrušenia vec v r a c i a súdu prvého stupňa na ďalšie konanie. o d ô v o d n e n i e : Napadnutým rozsudkom súd prvého stupňa žalobu zamietol a zaviazal žalobcu k povinnosti nahradiť žalovanej v 1. rade trovy konania vo výške 565,48 Eur, žalovanému v 2. rade trovy konania vo výške 548,50 Eur, žalovanej v 3. rade trovy konania vo výške 548,50 Eur, žalovanému v 4. rade trovy konania vo výške 548, 50 Eur, žalovanej v 5. rade trovy konania vo výške 548,50 Eur a žalovanej v 6. rade trovy konania vo výške 565,48 Eur, do 3 dní od právoplatnosti tohto rozsudku, na účet právneho zástupcu žalovaných. Prvostupňový súd v danom prípade mal za preukázané, že bytový dom, ktorý je v spoluvlastníctve žalovaných v 1. až 6. rade, stojí na pozemku, ktorý je vo vlastníctve žalobcu. Tento stav nastal v dôsledku nedokonalej prípravy výstavby bytového domu, kedy nebolo prevedené majetko - právne vysporiadanie pozemku pod stavbou. Je teda zrejmé, že stavba žalobcov je postavená na cudzom pozemku, pričom táto situácia je upravená v ust. § 135c Občianskeho zákonníka. Žalovaní vlastnícke právo k bytom nadobúdali v súlade so zákonom č. 182/1993 a v súlade s ust. § 23 ods. 5 tohto zákona vzniklo žalovaným k pozemku žalobcu právo zodpovedajúce vecnému bremenu. Na základe tohto vecného bremena môžu žalovaní užívať pozemok žalobcu. Žalobca tvrdí, že žalovaným vzniká bezdôvodné obohatenie tým, že ich stavba leží na jeho pozemku. Podľa názoru súdu prvého stupňa v danom prípade nemôže žalovaným vznikať bezdôvodné obohatenie, pretože pozemok žalobcu neužívajú bez právneho dôvodu - oprávňuje ich na to existujúce vecné bremeno. Pokiaľ žalobca má voči žalovaným nejaké právo, je to právo na vysporiadanie stavby na cudzom pozemku v súlade s § 135c Občianskeho zákonníka. Vecné bremeno v danom prípade už vzniklo na základe osobitného zákona, žalobca by sa teda mohol od žalovaných domáhať vyplatenia náhrady za vecné bremeno. Takáto pohľadávka žalobcu mohla vzniknúť najneskôr od účinnosti zákona o vlastníctve bytov č. 182/1993 Zb., teda od 1.9.1993 a premlčuje sa vo všeobecnej trojročnej premlčacej dobe. Premlčacia doba v danom prípade uplynula 1.9.1996 a keďže žalovaní namietajú premlčanie pohľadávky žalobcu a žaloba bola podaná dňa 24.2.2009, teda po uplynutí premlčacej doby, súd nemohol žalobcovi priznať pohľadávku ani z tohto právneho titulu. Z uvedeného dôvodu bola žaloba zamietnutá. Podľa názoru súdu prvého stupňa uplatňovanie práva žalobcom je v rozpore s dobrými mravmi. Žalobca nadobudol do vlastníctva nehnuteľnosť v situácii, o ktorej si musel byť vedomý, že vylučuje akékoľvek podnikateľské využívanie danej nehnuteľnosti - pozemok je zastavaný bytovým domom a na pozemku je zriadené zákonné vecné bremeno. Jeho reálne kroky nesmerovali k tomu, aby túto nehnuteľnosť podnikateľsky využíval, smerovali k tomu, aby od žalovaných vymáhal náhrady za užívanie pozemku. Žalovaní sa do situácie, že ich stavba stojí na cudzom pozemku, dostali nezavinene a podľa názoru súdu prvého stupňa je v rozpore s dobrými mravmi získavať ekonomický profit z takejto situácie. O trovách konania prvostupňový súd rozhodol podľa § 142 ods. 1 O.s.p. a úspešným žalovaným priznal náhradu trov konania tak, ako vyplývajú z výroku o trovách konania napadnutého rozsudku. Proti tomuto rozsudku podal odvolanie žalobca, ktorý navrhol odvolaciemu súdu, aby napadnutý rozsudok zrušil a vec vrátil súdu prvého stupňa na ďalšie konanie. Zároveň si uplatnil náhradu trov konania a právneho zastúpenia. Odvolateľ v odvolaní okrem iného uviedol, že je toho názoru, že na základe vykonaného dokazovania dospel prvostupňový súd k nesprávnym skutkovým zisteniam a samotné rozhodnutie vychádza z nesprávneho právneho posúdenia veci. Podľa názoru odvolateľa zriadením vecného bremena podľa § 23 ods. 5 zák. č. 182/1993 Z. z. však nedošlo k vyrovnaniu vzťahov medzi vlastníkom neoprávnenej stavby - žalovanými a vlastníkom pozemku - žalobcom. Špeciálny právny predpis citovaným ustanovením zamedzuje vysporiadavať právny vzťah podľa ustanovenia § 135c ods. 1, odstránením stavby na náklady vlastníka stavby. Obsah vlastníctva tvorí zväzok tzv. subjektívnych vlastníckych práv. Rozhodujúce miesto medzi nimi zaberá právo s vecou nakladať alebo oprávnenie vlastníka určovať ďalšie právne osudy veci, napr. vec predať, požičať a taktiež prenajať. Dispozičné právo vlastnícke je možné výnimočne obmedzovať zákonom, nakoniec také obmedzenie sa však musí vzťahovať rovnakým spôsobom na všetkých vlastníkov. Nikto nemôže byť zbavený svojho majetku, s výnimkou verejného záujmu a za podmienok, ktoré stanoví zákon a obecné zásady medzinárodného práva. Podľa tohto ustanovenia Európsky súd pre ľudské práva, stručne povedané posudzuje, či obmedzenie užívania majetku (vlastníckeho práva) sleduje legitímny cieľ, či je v súlade s vnútroštátnym právom a či je primerané vo vzťahu k sledovanému cieľu. Funkcia vlastniť majetok a jeho ochrana spočíva v tom, aby sa vlastníkovi poskytla a súčasne aj trvalé garantovala právna istota, že vlastnícke právo k veci, ktoré nadobudol v súlade s platnými zákonmi, nemôže obmedziť alebo využiť bez právneho dôvodu. Ústavný súd sa vo svojej judikatúre zaoberal obmedzením vlastníckych práv, keď uviedol, že pri obmedzení vlastníctva nedôjde k zmene osôb vlastníka. Dôjde len k zásahu do rozsahu oprávnení vyplývajúcich z obsahu ústavou zaručených práv vlastniť majetok (II. ÚS 8/97). K otázke primeranosti zásahu obmedzenia základných práv a slobôd, teda aj základného práva vlastniť majetok, ústavný súd uviedol, že všetky základné práva a slobody sa chránia len v takej miere a rozsahu, dokiaľ uplatnením jedného práva alebo slobody nedôjde k neprimeranému obmedzeniu, či dokonca popretiu iného základného práva a slobody. Rovnováha verejného a súkromného záujmu je dôležitým kritériom na určenie primeranosti obmedzenia každého základného práva a slobody (II. ÚS 28/96). Odvolateľ sa domnieva, že jeho nútené obmedzenie vlastníckeho práva nie je možné v súkromnom záujme a bez primeranej náhrady, na základe čl. 20 ods. 4 Ústavy Slovenskej republiky. Je viac ako zrejmé, že žalovaní užívajú jeho nehnuteľnosť bez primeranej náhrady stavbou bytovému domu ležiacou na jeho pozemku. Ústavný súd sa vo veci sp. zn. PL. ÚS 33/95 vyjadril aj k otázke pojmu verejného záujmu a k účelu zamýšľaných obmedzení práva vlastniť majetok. Odvolateľ ďalej poukázal na to, že už v minulosti sa vyjadril ústavný súd k nútenému obmedzeniu vlastníckych práv, keď uviedol, že primeraná náhrada za vyvlastnenie môže byť vyššia ako primeraná náhrada za obmedzenie vlastníckych práv. Na rozdiel od vyvlastnenia, kde môže dôjsť k vyplateniu náhrady, pri nútenom obmedzení možno uvažovať o opakovaných platbách primeranej náhrady počas trvania núteného obmedzenia. V inom svojom rozhodnutí, vo veci Agosi c. Taliansko Európsky súd pre ľudské práva zdôraznil, že otázka proporcionality vyžaduje určiť, či existoval rozumný vzťah medzi použitými prostriedkami a sledovaným účelom, alebo inými slovami, či bola docielená spravodlivá rovnováha medzi požiadavkami všeobecného záujmu a záujmami jednotlivca. Zásahy orgánov verejnej moci do vlastníckeho práva podľa Európskeho súdu pre ľudské práva vyžadujú, aby kontrola užívania majetku za každých okolností nenarušila rovnováhu medzi záujmami sťažovateľa a všeobecnými záujmami, čo je v súlade s čl. 1 dodatkového protokolu. Vo všetkých, vyššie uvedených súvislostiach, je nepochybné, že žalobca je neoprávnenou stavbou bytového domu, obmedzený proti svojej vôli. Žalobca nemôže užívať patriaci mu pozemok, pretože ten slúži výlučne žalovaným, na umiestnenie bytového domu súp. č. 5316. Podľa zásad medzinárodného práva musia štáty záväzné zmluvy dodržiavať a najmä ich aplikovať prostredníctvom svojich zákonodarných, výkonných a súdnych orgánov, pod hrozbou vzniku medzinárodnoprávnej zodpovednosti štátu za porušenie povinnosti vyplývajúcich z týchto zmlúv. Odvolateľ ďalej uviedol, že z vyššie uvedeného vyplýva, že súd prvého stupňa bol viazaný medzinárodnou zmluvou o ľudských právach a základných slobodách, pretože mu to vyplýva z článku 7 ods. 5 Ústavy Slovenskej republiky v spojení s čl. 144 ods. 1 Ústavy Slovenskej republiky. Európsky súd pre ľudské práva pri rozhodovaní v obdobných prípadoch berie do úvahy faktory, ako je neposkytnutie žiadnej náhrady v prípade zásahu do práva na majetok, ktorý sa nemohol celkom úplne postaviť na roveň zbavenia majetku (prípad Chassagnou v. Francúzsko, rok 1999 - III), a primeranosť rozsahu kompenzácie (prípad Akkusová v. Turecko, rok 1997 - IV). Primeranosť rozsahu kompenzácie skúmal Európsky súd pre ľudské práva aj v prípade Urbárska obec Trenčianske Biskupice v. Slovenská republika, rok 2007. V tomto konaní súd prvého stupňa interpretoval a aplikoval právne normy tak, že sú zjavne protirečivé, popierajú pravidlá formálnej a právnej logiky a sú v extrémnom rozpore s princípmi spravodlivosti. Za daných okolností vyžaduje zásada spravodlivosti, obsiahnutá v konštantnej judikatúre, že každý má právo na to, aby sa v jeho veci vykonal ústavne súladný výklad aplikovanej právnej normy, ktorý predpokladá použitie ústavne súladne interpretovanej platnej a účinnej právnej normy na zistený stav veci. Odvolaním napadnuté rozhodnutie súdu prvého stupňa je však toho pravým opakom. Postup súdu prvého stupňa, ktorý aplikuje právo bez relevantných dôvodov a opory v zákone, v rozpore s konštantnou rozhodovacou praxou, odvolateľ považuje za postup arbitrárny. Takýto postup je zároveň aj zásahom do princípu právnej istoty, ako súčasti právneho štátu podľa čl. 1 ods. 1 Ústavy SR. Súd prvého stupňa bol povinný vysporiadať sa so všetkým, čo v priebehu konania vyšlo najavo, aplikovať ústavne súladne interpretované právne normy platného práva. Právo na spravodlivý proces okrem iného vyžaduje, aby rozhodnutie súdu bolo odôvodnené. Súd prvého stupňa svojim konaním založil nepreskúmateľnosť vydaného rozhodnutia a jeho protiústavnosť. Pokiaľ nie sú zrejmé dôvody rozhodnutia, ide o svojvôľu, pričom zásada právneho štátu svojvôľu v rozhodovaní orgánov verejnej moci zakazuje. Súd prvého stupňa nedal ústavne akceptovateľnú odpoveď na otázku, ako vec právne posúdil. Jeho odpoveďou bolo konštatovanie, že konanie žalobcu bolo v rozpore s dobrými mravmi, keďže žalobca nadobudol do vlastníctva nehnuteľnosť v situácii, o ktorej si musel byť vedomý, že vylučuje akékoľvek podnikateľské využívanie danej nehnuteľnosti pretože sporný pozemok je zastavaný bytovým domom a je zriadené zákonné vecné bremeno. Súd prvého stupňa neakceptoval tvrdenie žalobcu, že nadobudol nehnuteľnosť, ktorej užívanie je predmetom sporu v súlade so zákonmi platnými v Slovenskej republike a zároveň opomenul, že žalovaní v čase nadobudnutia bytov v predmetnom bytovom dome do svojho vlastníctva si boli vedomí, že vlastníkom pozemku, na ktorom stojí bytový dom, je iný subjekt. Takže neobstojí tvrdenie samosudcu, že žalovaní sa do situácie, že ich stavba stojí na cudzom pozemku, dostali nezavinene. Žalovaných predsa nikto do kúpy bytov nenútil. Práve žalovaní, vedomí si nezákonne poskytovanej ochrany, užívajú pozemok žalobcu bez primeranej náhrady, pričom za normálnych okolností - nebyť nezákonného postupu prešovských súdov, by si takýto pozemok museli kúpiť alebo prenajať. Odvolateľ ďalej poukázal na dobré mravy v zmysle ust. § 3 ods. 1 Občianskeho zákonníka s tým, že týmto normám zásadne neodporuje, keď niekto požaduje vydanie toho, čím sa na jeho úkor niekto iný bezdôvodne obohatil, lebo právo žiadať vydanie takého obohatenia priznáva priamo právny predpis, a to Občiansky zákonník v svojom ustanovení v § 451. Ďalej poukázal na to, že nesúhlasí s tvrdením prvostupňového súdu, že predmetnú nehnuteľnosť odkúpil zo špekulatívnych dôvodov a v tejto súvislosti poukázal na časť článku z časopisu „Respekt“. Ďalej poukázal na to, že súd prvého stupňa neodôvodnil, prečo nepovažoval za relevantné tvrdenie žalobcu, že spornú nehnuteľnosť nadobudol v súlade so zákonmi platnými v Slovenskej republike za účelom podnikania, resp. neodôvodnil, v čom je postup žalobcu nezákonný. Odôvodnenie samosudcu, že je v rozpore s dobrými mravmi získavať ekonomický profit z takejto situácie, nemá oporu v žiadnom zákone, o logike ani nehovoriac. Podľa názoru odvolateľa je alibistické tvrdenie súdu prvého stupňa, že pokiaľ žalobca má voči žalovaným nejaké právo (súd prvého stupňa to zatiaľ nevie), je to právo na vysporiadanie stavby na cudzom pozemku v súlade s ust. § 135c Občianskeho zákonníka, čím si však protirečí, keďže ďalej tvrdí, že „žalovaní nadobudli vlastnícke právo k bytom v súlade so zákonom č. 182/1993 Z. z. a v súlade s § 23 ods. 5 tohto zákona vzniklo žalovaným k pozemku žalobcu právo zodpovedajúce vecnému bremenu, môžu žalovaní užívať pozemok žalobcu. Súd prvého stupňa bol povinný vysporiadať sa so všetkým, čo v priebehu konania vyšlo najavo, aplikovať ústavne súladne interpretované právne normy platného práva. Právo na spravodlivý proces okrem iného vyžaduje, aby rozhodnutie súdu bolo odôvodnené. Súd prvého stupňa svojim konaním založil nepreskúmateľnosť vydaného rozhodnutia a jeho protiústavnosť. Pokiaľ nie sú zrejmé dôvody rozhodnutia, ide o svojvôľu, pričom zásada právneho štátu svojvôľu v rozhodovaní orgánov verejnej moci zakazuje. Súd prvého stupňa v tomto konaní opomenul predložené dôkazy. Takzvané opomenuté dôkazy, t.j. dôkazy, o ktorých nebolo v konaní sudcom rozhodnuté, poprípade dôkazy, ktorými sa súd pri postupe podľa voľného hodnotenia dôkazov nezaoberal, preto skoro vždy založia nielen nepreskúmateľnosť vydaného rozhodnutia, ale súčasne tiež jeho protiústavnosť. Všeobecný súd je povinný a súčasne taktiež oprávnený zodpovedne zvážiť, ktoré dôkazy je treba vykonať, či je potrebné stav dokazovania doplniť a posudzovať dôvodnosť návrhov strán na doplnenie dokazovania. Zásada voľného hodnotenia dôkazov však neznamená, že by súd mal na výber, ktoré z prevedených dôkazov vyhodnotí a ktoré nie, alebo o ktoré oprie svoje skutkové závery a ktoré opomenie. V prípade, keď sú právne závery súdu v extrémnom nesúlade s vykonanými skutkovými zisteniami, alebo v rozpore so zákonom alebo z nich v žiadnej možnej interpretácii odôvodnenia súdneho rozhodnutia nevyplývajú, je nutné takéto rozhodnutie považovať za rozporné s čl. 1, čl. 46 ods. 1 ústavy a čl. 36 ods. 1 Listiny. Samosudca v tomto konaní neakceptoval argumenty žalobcu, a to že článok 1 Dodatkového protokolu č. 1 k Dohovoru o ochrane ľudských práv a základných slobôd má na základe článku 7 ods. 5 Ústavy SR prednosť pred zákonom, teda pred zákonom č. 182/1993 Z. z. o vlastníctve bytov a nebytových priestorov, keďže týmto zákonom je žalobca obmedzený v užívaní svojho pozemku, pretože na tomto pozemku je zo zákona zriadené vecné bremeno bez primeranej náhrady. Aj keď žalobca na pojednávaní niekoľkokrát poukázal na to, že súd je na základe článku 7 ods. 5 ústavy, v spojení s článkom 144 ods. 1 Ústavy SR, touto medzinárodnou zmluvou viazaný, z napadnutého rozhodnutia je zrejmé, že samosudca je iného názoru. Z podmienok spravodlivého súdneho konania vyplýva povinnosť všeobecných súdov v prípade neaplikácie iného právneho predpisu - medzinárodnej zmluvy - článku 1 Dodatkového protokolu č. 1 k Dohovoru o ochrane ľudských práv a základných slobôd, ktorý má prednosť pred zákonom v tomto prípade 182/1993 Z. z., túto skutočnosť výslovne konštatovať a svoj postup riadne odôvodniť. V opačnom prípade je ním viazaný. Reálne uplatnenie základného práva na súdnu ochranu predpokladá, že účastníkovi súdneho konania sa táto ochrana dostane v zákonom predpokladanej kvalite, pričom výklad a používanie zákonných ustanovení príslušných právnych predpisov musí v celom rozsahu rešpektovať základné právo účastníkov na súdnu ochranu podľa čl. 46 ods. 1 ústavy. Súd musí vykladať a používať ustanovenia Občianskeho súdneho poriadku a ďalších zákonných predpisov v súlade s účelom základného práva na súdnu ochranu, s cieľom poskytnúť materiálnu ochranu zákonnosti tak, aby bola zabezpečená spravodlivá ochrana práv a oprávnených záujmov účastníkov. K trovám konania odvolateľ uviedol, že rozhodnutie je v tejto časti nepreskúmateľné, keďže v napadnutom rozsudku neboli trovy konania položkovite vyčíslené a žalobcovi nebolo doručené vyúčtovanie trov konania. K priznaným trovám konania ďalej uviedol, že mu nie je zrejmé akých deväť zastupovaní na pojednávaní mal súd na mysli, keďže žalobca sa v prípade neúčasti na pojednávaniach riadne a včas ospravedlnil. K odvolaniu žalobcu sa vyjadrili žalovaní, ktorí navrhli odvolaciemu súdu, aby napadnutý rozsudok ako vecne správny v celom rozsahu potvrdil a zaviazal žalobcu nahradiť žalovaným vzniknuté trovy odvolacieho konania, ktorých výšku vyčíslil v celkovej sume každému zo žalovaných po 51,60 Eur. Žalobca svojím osobitným podaním zo dňa 21. 6. 2012 navrhol odvolaciemu súdu, aby prerušil predmetné konanie do rozhodnutia Najvyššieho súdu SR o dovolaní z 3. 5. 2012, ktoré podal žalobca v totožnej právnej veci vedenej na OS Prešov pod sp. zn. 10C 97/2007, a to proti rozsudku KS Prešov sp. zn. 14Co 6/2012-395, 14Co 26/2012 z 22. 3. 2012. V uvedenom podaní žalobca poukázal na to, že aj keď sa v posudzovanom prípade umiestnenie stavby bytového domu žalovaných na pozemku žalobcu odvíja od ust. § 23 ods. 5 bytového zákona, neznamená to však, že žalobca nemá nárok na náhradu za obmedzenie - to znamená, že je povinný trpieť užívanie svojho pozemku bezplatne, keďže takýto výklad by bol v rozpore s ústavnými právami žalobcu. Ďalej uviedol, že nakoľko zákon neupravuje náhradu za obmedzenie vlastníckeho práva vecným bremenom ani vo forme jednorazovej náhrady ani vo forme renty, je potom na vlastníkovi pozemku obmedzeného vecným bremenom, či sa bude domáhať rozhodnutia o jednorazovej náhrade alebo o pravidelnej rente, ak oprávnený z vecného bremena náhradu dobrovoľne neplatí. Uplatní sa režim čl. 2 ods. 3 Ústavy SR, podľa ktorého každý môže konať, čo nie je zákonom zakázané a nikoho nemožno nútiť, aby konal niečo, čo zákon neukladá. Vlastník pozemku zaťaženého vecným bremenom sa potom môže kedykoľvek počas existencie vecného bremena domáhať nielen náhrady za obmedzenie vlastníckeho práva za minulé obdobia (do rozhodnutia súdu), ale aj úpravy povinnosti platiť náhradu pro futuro, a to ako vo forme jednorazovej náhrady, tak aj vo forme renty. Odvolací súd preskúmal napadnutý rozsudok v zmysle zásad upravených v ust. § 212 O.s.p. spolu s konaním, ktoré mu predchádzalo, s nariadeným pojednávaním na deň 28. 6. 2012 a zistil, že odvolanie odvolateľa vo veci samej nie je dôvodné, že neboli splnené podmienky na potvrdenie ani na zmenu výroku napadnutého rozsudku o trovách konania a že návrh na prerušenie konania bolo dôvodné zamietnuť. Odvolací súd v súvislosti s návrhom žalobcu na prerušenie konania do rozhodnutia Najvyššieho súdu SR o dovolaní v podobnej veci poukazuje na znenie § 109 ods. 2 písm. c) O.s.p., podľa ktorého pokiaľ súd neurobí iné vhodné opatrenia, môže konanie prerušiť, ak prebieha konanie, v ktorom sa rieši otázka, ktorá môže mať význam pre rozhodnutie súdu, alebo ak súd dal na takéto konanie podnet. Podľa názoru odvolacieho súdu samotné podanie dovolania v podobnej veci nespĺňa požiadavku upravenú v citovanom ustanovení § 109 ods. 2 písm. c) O.s.p. Za takejto situácie odvolací súd návrh žalobcu na prerušenie konania zamietol. Odvolací súd vo vzťahu k odvolaniu žalobcu voči napadnutému rozsudku poukazuje na to, že súd prvého stupňa správne zistil skutkový stav, správne z neho vyvodil právne závery v súvislosti s konštatovaním premlčania nároku žalobcu a vo veci aj správne rozhodol, pričom odvolací súd sa stotožňuje s rozhodnutím prvostupňového súdu v časti týkajúcej sa premlčania nároku žalobcu, na ktoré v ostatnom odkazuje. Odvolací súd nesúhlasí s tvrdením prvostupňového súdu, že uplatňovanie práva žalobcu je v rozpore s dobrými mravmi, pretože žalobca nadobudol do vlastníctva nehnuteľnosť v situácii, o ktorej si musel byť vedomý, že vylučuje akékoľvek podnikateľské využívanie danej nehnuteľnosti - pozemok je zastavaný bytovým domom a na pozemku je zriadené zákonné vecné bremeno. Že jeho reálne kroky nesmerovali k tomu, aby túto nehnuteľnosť podnikateľsky využíval a smerovali k tomu, aby od žalovaných vymáhal náhradu za užívanie pozemku. Žalovaní sa do situácie, že ich stavba stojí na cudzom pozemku, dostali nezavinene a podľa názoru súdu prvého stupňa v rozpore s dobrými mravmi chcel získavať ešte ekonomický profit z takejto situácie. Odvolací súd tak, ako je to už uvedené, nesúhlasí s týmto názorom súdu prvého stupňa, pretože žalobca predsa môže obchodovať s nehnuteľnosťami, ktoré sú zastavané stavbami. Odvolací súd už opakovane monitoruje v iných prípadoch závery, že kupovanie nehnuteľností žalobcom a následné uplatňovanie práv voči vlastníkom bytov odporuje dobrým mravom. Vychádzajúc z čl. 2 Ústavy SR, čo nie je zakázané, je dovolené, tak žalobcovi nemožno brániť v takejto aktivite, keď naopak svojim spôsobom sleduje privodenie judikovaných právnych vzťahov a tým aj právnej istoty do budúcna. Odvolací súd v súvislosti s odvolacími námietkami uvedenými v odvolaní zo strany žalobcu poukazuje na to, že súhlasí s tým, tak, ako to uvádza žalobca vo svojom odvolaní, že medzi účastníkmi konania nedošlo k vyrovnaniu vzťahov medzi vlastníkom neoprávnenej stavby a žalovanými a vlastníkom pozemku žalobcom. Za situácie, ak vecné bremeno žalovaných v danom prípade vzniklo na základe osobitného zákona, žalobca by sa teda mohol od žalovaných domáhať vyplatenia náhrady za vecné bremeno. Takáto pohľadávka žalobcu (právneho predchodcu žalobcu) mohla vzniknúť najneskôr od doby účinnosti zákona o vlastníctve bytov č. 182/1993 Zb., teda od 1. 9. 1993 a premlčuje sa vo všeobecnej trojročnej premlčacej lehote tak, ako to správne uviedol súd prvého stupňa. Premlčacia doba v danom prípade uplynula 1. 9. 1996 a žaloba žalobcu bola podaná na súd dňa 24. 2. 2009. Žalobcovi nebolo možné priznať pohľadávku, ktorej premlčanie namietali žalovaní. Odvolací súd súhlasí s tvrdením žalobcu, že vlastníkovi pozemku náhrada za nútené obmedzenie vlastníckeho práva patrí v zmysle ochrany základných práv a slobôd, a teda základného práva vlastniť a užívať majetok. Táto ochrana sa však musí poskytovať v medziach zákona a niet žiadny dôvod, aby sa v danej veci vylučovalo použitie inštitútu premlčania. Odvolací súd uznáva právo žalobcu na primeranú náhradu a toto právo ani po rozhodnutí odvolacieho súdu ani nezaniklo. Na druhej strane odvolací súd sa nestotožňuje s názorom žalobcu, aby sa jeho právo mohlo vykonávať bez obmedzení neurčito. Ide o majetkové právo, ktoré podlieha premlčaniu (§ 100 ods. 2 OZ). Odvolací súd nevidí dôvod na iný záver, ako ten, že vzhľadom na vznik práva z vecného bremena zo zákona, je evidentne daný aj časový aspekt možnosti uplatnenia tohto práva na rozdiel od bezdôvodného obohatenia, ktoré je jednou z foriem protiprávneho stavu (inú formu predstavuje náhrada škody) a ktoré bezdôvodné obohatenie možno uplatňovať priebežne postupne ako vzniká, a teda až kým nie je odstránený protiprávny stav. V predmetnej veci ide o právo na plnenie zo zákona, presnejšie zo zákonom stanoveného vecného bremena. Odvolací súd preto považuje za zásadný záver, že v predmetnej veci nejde o nárok z protiprávneho stavu, ale o nároky, ktoré vyplývajú vlastníkovi trpiaceho pozemku zo zákonom predpokladaného stavu. Nič na veci nemení, že primerané plnenie zo zákonom zriadeného vecného bremena nie je explicitne upravené v zákone. V tomto smere odvolací súd poukazuje na zákonom zriadené vecné bremená v iných prípadoch, kedy sa dotknutým osobám právo na primeranú náhradu v judikatúre rovnako explicitne nepriznávalo (prípady sporných náhrad za vecné bremená podľa prvého Elektrizačného zákona, cit. „vzhľadom na úpravu problematiky vecných bremien v OZ (§ 151u a nasl.) by bola právna situácia rovnaká i v prípade, žeby namietané ustanovenie v zákone o energetike chýbalo“, (PL. ÚS 28/05).) Odvolací súd považuje dovolaciu otázku za významnú z toho dôvodu, že ak nebráni žiadny všeobecne záväzný právny predpis v závere o jednorazovej náhrade, tak je dôvodný záver o premlčaní práva žalobcu, ktoré sa posúva do roviny naturálnej obligácie (§ 455 ods. 1 OZ). Dovolacia otázka je podľa odvolacieho súdu významná z dôvodu, že žalobca zastáva názor, že jeho právo korešponduje právu na opakujúce plnenie a že sa premlčuje priebežne - obdobne ako pri inštitúte bezdôvodného obohatenia. Vzhľadom na to, že judikatúra túto právnu otázku nerieši, tak odvolací súd zastáva názor o dôvodnosti záveru, že ide o otázku zásadného právneho významu. Na podporu záveru odvolacieho súdu z hľadiska subsidiárnej pôsobnosti ústavného práva dáva odvolací súd do pozornosti uznesenie Ústavného súdu zo dňa 3. 11. 2012 č. k. II. ÚS 506/2011. Odvolací súd sa zaoberal aj otázkou, ktorá síce zo strany žalobcu bola vznesená po 10 mesiacoch od uplynutia odvolacej lehoty v podaní zo dňa 18. 11. 2011, a to, či nárok na náhradu za obmedzenie vlastníckeho práva vecným bremenom zriadeným zákonom podľa § 23 ods. 5 bytového zákona sa premlčuje, tak odvolací súd, ako to už uviedol, je toho názoru, že takýto nárok sa premlčuje vo všeobecnej premlčacej lehote podľa § 101 OZ, a to z toho dôvodu, že nie je Občianskym zákonníkom alebo iným predpisom ustanovená osobitná premlčacia doba a všeobecná premlčacia doba plynie odo dňa, keď sa právo mohlo vykonať po prvý raz, a preto odvolací súd je aj toho názoru, že premlčacia doba v danom prípade začala plynúť od okamihu účinnosti zákona č. 182/1993 Zb. o vlastníctve bytov a nebytových priestorov, teda od 1. 9. 1993. Inými slovami pohľadávka na jednorazovú primeranú náhradu mohla byť uplatnená v deň účinnosti zákona. Odvolací súd v súvislosti s otázkou, či náhrada za obmedzenie vlastníckeho práva vecným bremenom podľa § 23 ods. 5 bytového zákona môže byť jednorazová, zastáva názor, že táto náhrada je jednorazová, pretože vecné bremeno charakterizuje občianske právo ako právo niekoho iného, než vlastníka veci, ktoré ho obmedzuje tak, že je povinný niečo trpieť, niečoho sa zdržať alebo niečo konať. Zákonné vecné bremená tento charakter majú tiež. Ich režim nie je totožný s režimom zmluvných vecných bremien, pretože sa riadia špeciálnou úpravou právnych predpisov, nejedná sa však o komplexnú úpravu, ktorá by vylučovala použitie všeobecnej úpravy občianskeho práva o vecných bremenách. Pokiaľ teda špeciálne predpisy nemajú zvláštnu úpravu, riadi sa ich režim všeobecnou úpravou občianskoprávnou. Preto aj keď v danom prípade zákon č. 182/1993 Z. z. neuvádza, že vecné bremeno vzniknuté podľa § 23 ods. 5 vzniká len za náhradu, je potrebné v tejto súvislosti vychádzať aj z čl. 11 ods. 4 Listiny základných práv a slobôd. Vecné bremeno vzniká in rem a vzťahuje sa na každého vlastníka zaťaženého pozemku, bez ohľadu na zmenu vlastníctva. Nemožno teda jeho vznik posudzovať samostatne u každého nového vlastníka zaťaženého pozemku. Z toho teda vyplýva, že finančná náhrada za vznik vecného bremena je nepochybne jednorazová, a teda nemá charakter opakovaného plnenia (renty). Bolo by totiž nelogické, aby pri každej zmene vlastníctva mal nový majiteľ zaťaženého pozemku nový nárok na finančnú náhradu za už vzniknuté vecné bremeno. Tento nárok je len jeden. Odvolací súd pripomína význam inštitútu premlčania, ktorého podstata spočíva najmä v tom, aby sa neodďaľovalo uplatňovanie práva na súde zo strany veriteľov. Má to význam nielen z dôvodu hospodárnosti, ale aj z dôvodu zadovažovania dôkazných prostriedkov, ktorých zabezpečenie je spravidla s plynutím času komplikovanejšie. Odvolací súd zastáva názor, že zákonodarca explicitne neupravil mechanizmus opakujúceho plnenia z práva na primeranú náhradu zo zákonného vecného bremena. Ak by tento cieľ sledoval (porovnaj náhrada za stratu na zárobku po skončení práceneschopnosti ako úrazová renta (§ 447 OZ), nepochybne by takáto regulácia opakujúceho sa plnenia bola v zákone presne stanovená. Za takéhoto stavu odvolací súd považoval odvolanie žalobcu proti rozsudku vo veci samej ako neopodstatnené, a preto rozsudok vo výroku vo veci samej ako vecne správny potvrdil vrátane osvojenia si dôvodov prvostupňového rozsudku o premlčaní nároku žalobcu (§ 219 O.s.p.). Odvolací súd v súvislosti s preskúmavaním napadnutého rozsudku o trovách konania uvádza, že tento výrok súdu I. stupňa trpí vadou nepreskúmateľnosti z dôvodu, že nie je možné z odôvodnenia zistiť, z akej sumy pri výpočte základu náhrady trov konania súd I. stupňa vychádzal, taktiež z odôvodnenia výroku o trovách konania nie je možné zistiť, za aké úkony bola náhrada trov konania priznaná a v akej výške boli jednotlivé úkony právnej služby žalovaným priznané. Za takéhoto stavu odvolací súd postupom podľa § 221 ods. 1 písm. f) O.s.p. zrušil rozsudok súdu prvého stupňa vo výroku o trovách konania a v rozsahu zrušenia vec vrátil na ďalšie konanie. Úlohou súdu prvého stupňa bude opätovne rozhodnúť o trovách konania a svoje rozhodnutie odôvodniť v súlade s ust. § 157 ods. 2 O.s.p. Poučenie: Proti tomuto rozsudku odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2012:8109203310.2 (dáta aktuálne k 14. 11. 2026). Záväzné je znenie zverejnené súdom.




